b'\n_START_ARTICLE_\nOseanian yleisurheiluliitto\n_START_PARAGRAPH_\nOseanian yleisurheiluliitto, OAA (Oceania Athletic Association) on Oseanian alueen yleisurheilun kattoj\xc3\xa4rjest\xc3\xb6. OAA toimii IAAF:n alueellisena liittona. Alueellisia liittoja on yhteens\xc3\xa4 kuusi. OAA koostuu kansallisista yleisurheiluliitoista, jotka ovat IAAF:n j\xc3\xa4seni\xc3\xa4. Ainoastaan IAAF:n hyv\xc3\xa4ksym\xc3\xa4t liitot voivat liitty\xc3\xa4 OAA:n j\xc3\xa4seniksi. T\xc3\xa4ll\xc3\xa4 hetkell\xc3\xa4 OAA:han kuuluu 19 kansallista liittoa. Oseanian yleisurheiluliiton p\xc3\xa4\xc3\xa4maja sijaitsee Hermit Parkissa (Queensland) Australiassa. OAA:n puheenjohtajana toimii Norfolkinsaarelta kotoisin oleva Geoffrey Gardner._NEWLINE_OAA j\xc3\xa4rjest\xc3\xa4\xc3\xa4 Oseanian alueellisia mestaruuskilpailuja.\n_START_SECTION_\nHistoria\n_START_PARAGRAPH_\nOseanian alueen yleisurheiluj\xc3\xa4rjest\xc3\xb6t kokoontuivat ensimm\xc3\xa4isen kerran yhteiseen kongressiin 21. elokuuta vuonna 1969 Papua-Uudessa-Guineassa nimell\xc3\xa4 Australasian Area Group. Tuolloin alueella oli vain yhdeks\xc3\xa4n IAAF:n j\xc3\xa4senmaata ja niist\xc3\xa4kin kaksi (Fid\xc5\xbei ja Uusi-Seelanti) ei halunnut liitty\xc3\xa4 liittoon. Liiton organisaatio muodostuikin virallisesti vasta kaksi vuotta my\xc3\xb6hemmin, nyt nimell\xc3\xa4 Oceania Amateur Athletic Association.'